Η ταινία Τα **Θανάσιμα Εργαλεία: Πόλη των Οστών** (πρωτότυπος τίτλος:*The Mortal Instruments: City of Bones*) είναι μια ταινία φαντασίας καναδικής και γερμανικής παραγωγής 2013, σκηνοθετημένη από τον Χάραλντ Ζουάρντ, βασισμένη στο πρώτο βιβλίο της σειράς Θανάσιμα Εργαλεία, από την Κασσάνδρα Κλερ, την *Πόλη των Οστών*. Πρωταγωνιστούν οι: Λίλι Κόλινς, Τζέιμι Κάμπελ Μπάουερ, Ρόμπερτ Σίχαν, Κέβιν Ζίγκερς, Τζεμάιμα Γουέστ, Γκόντφρι Γκάο, Λίνα Χίντι, Τζόναθαν Ρις Μέγιερς, Έινταν Τέρνερ, Τζάρεντ Χάρις και Σι Σι Έιτς Πάουντερ. Προβλήθηκε στους κινηματογράφους στις 21 Αυγούστου 2013.

Πλοκή
-----

Η Κλέρι Φρέι (Λίλι Κόλινς) και ο καλύτερός της φίλος, Σάιμον Λιούις (Ρόμπερτ Σίχαν), πηγαίνουν στο κλαμπ Πανδαιμόνιο, για να γιορτάσουν τα γενέθλια της Κλέρι. Στο Πανδαιμόνιο, η Κλέρι βλέπει τρεις εφήβους με παράξενα σημάδια σαν τατουάζ να σκοτώνουν έναν άνθρωπο. 
  

Την επόμενη μέρα, η Κλέρι ξυπνάει και παρατηρεί πως το δωμάτιό της έχει παντού χαρτιά με το ίδιο σκίτσο ενός παράξενου συμβόλου. Πηγαίνει σε μια καφετέρια με τον Σάιμον, όπου βλέπει έναν από τους ανθρώπους στο Πανδαιμόνιο, ο οποίος ονομάζεται Τζέις Γουέιλαντ (Τζέιμι Κάμπελ Μπάουερ). Τον ακολουθεί σε ένα σοκάκι και ζητάει να μάθει τι συμβαίνει, όταν λαμβάνει ένα τηλέφωνο από την μητέρα της, την Τζόσλιν (Λίνα Χίντι), η οποία της ζητάει να μην γυρίσει σπίτι. Η μητέρα της δέχεται επίθεση από δύο άντρες, τον Εμίλ Πάγκμπορν (Κέβιν Ντούραντ) και τον Σάμουελ Μπλάκγουελ (Ρόμπερτ Μέιλετ), που της ζητούν το Θανάσιμο Κύπελλο. Εκείνη καταπίνει ένα υγρό το οποίο τη ρίχνει σε κώμα. 
Όταν η Κλέρι γυρίζει στο σπίτι, το βρίσκει κατεστραμμένο και τη μητέρα της να λείπει. Ύστερα δέχεται επίθεση από ένα δαίμονα, αλλά ο Τζέις εμφανίζεται και τον σκοτώνει. Η Τζόσλιν ήταν, σαν τον Τζέις, Κυνηγός Σκιών, ή αλλιώς Νεφελίμ, ένας πολεμιστής ο οποίος σκοτώνει δαίμονες. Η Κλέρι έχει κληρονομήσει τις δυνάμεις τις, όπως και την ικανότητα να χρησιμοποιήσει ρούνους. 
  

Η γειτόνισσα των Φρέι, η Μαντάμ Δωροθέα (Σι Σι Έιτς Πάουντερ), η οποία είναι μάγισσα, συμπεραίνει ότι ο Πάγκμπορν κι ο Μπλάκγουελ ψάχνουν το Θανάσιμο Κύπελλο, ένα από τα τρία Θανάσιμα Αντικείμενα που έδωσε ο Άγγελος Ραζιήλ στον πρώτο Κυνηγό. Δίνει τη δυνατότητα στους θνητούς να γίνουν μισοί Άγγελοι, δηλαδή Κυνηγοί Σκιών. Ο Σάιμον μπορεί πια να δει τον Τζέις, εξαιτίας ενός ρούνου, και οι τρεις τους πηγαίνουν στο βιβλιοπωλείο του Λουκ Γκάρογουει (Έινταν Τέρνερ), ενός παλιού φίλου της μητέρας της, τον οποίο η Κλέρι είχε γνωρίσει από μικρή. Εκεί, ο Πάγκμπορν και ο Μπλάκγουελ ανακρίνουν τον Λουκ. Ο Λουκ λέει πως δεν τον νοιάζει η Τζόσλιν και θέλει μόνο το Κύπελλο. Το τρίο πηγαίνει στο κρησφύγετο των Κυνηγών, το Ινστιτούτο. Εκεί, η Κλέρι και ο Σάιμον γνωρίζουν δυο ακόμα Κυνηγούς, την Ίζαμπελ Λάιτγουντ (Τζεμάιμα Γουέστ) και τον Άλεκ Λάιτγουντ (Κέβιν Ζίγκερς). Γνωρίζουν επίσης τον αρχηγό τους, τον Χοτζ Σταρκγουέδερ (Τζάρεντ Χάρις). Ο Χοτζ μιλά στην Κλέρι για τον Βάλενταϊν Μόργκενστερν, έναν σατανικό Κυνηγό ο οποίος πρόδωσε τους Νεφελίμ. Εκείνος θέλει να κυριαρχήσει όλους τους Κυνηγούς αλλά και τους δαίμονες, και ψάχνει το Κύπελλο για να το πετύχει.
  

Ο Χοτζ λέει στον Τζέις να πάει την Κλέρι στην Πόλη των Οστών, έτσι ώστε οι Σιωπηλοί Αδερφοί να βρουν το Κύπελλο μέσω της μνήμης της. Οι Αδερφοί, όμως, δεν μπορούν να εισχωρήσουν στις αναμνήσεις της, αφού κάποιος έχει βάλει ένα φράγμα στο μυαλό της. Μαθαίνουν ότι αυτός που το έβαλε ήταν ο Μάγκνους Μπέιν (Γκόντφρι Γκάο), ο Μέγας Μάγος του Μπρούκλιν. Με σκοπό να τον βρουν, πηγαίνουν σε ένα πάρτι που διοργανώνει στο σπίτι του. Ο Μπέιν λέει ότι έβαλε το φράγμα στο μυαλό της Κλέρι, επειδή το ζήτησε η μητέρα της για να μπλοκάρει τον κόσμο των Κυνηγών των Σκιών. Τότε, βρικόλακες αρπάζουν τον Σάιμον. Η Κλέρι, ο Τζέις, ο Άλεκ και η Ίζαμπελ βρίσκουν το λημέρι τους, το ξενοδοχείο Ντιμόν, και τον σώζουν, αλλά οι βρικόλακες τους παγιδεύουν. Εκείνη την στιγμή, εμφανίζονται λυκάνθρωποι (που έχουν ανακωχή με τους Νεφελίμ) και τους σώζουν. 
  

Πίσω στο Ινστιτούτο, η Κλέρι μοιράζεται ένα ρομαντικό απόγευμα με τον Τζέις, που τελειώνει με ένα φιλί. Ο Τζέις συνοδεύει την Κλέρι ως το δωμάτιο της και την ξαναφιλάει, αλλά τους βλέπει ο Σάιμον, που ήταν στο δωμάτιο της Κλέρι. Ο Σάιμον θυμώνει μαζί της και εκείνη λέει ότι απλά φιλιούνταν, το οποίο κάνει τον Τζέις να εξοργιστεί. Ο Σάιμον εξομολογείται στην Κλέρι ότι είναι ερωτευμένος μαζί της, και εκείνη νιώθει ένοχη, επειδή δεν νιώθει έτσι για αυτόν. Ο Σάιμον επιστρέφει στην πόλη.
  

Η Κλέρι καταλαβαίνει ότι το Κύπελλο είναι κρυμμένο μέσα στις κάρτες ταρό που ζωγράφισε η Τζόσλιν για τη Δωροθέα. Οι τέσσερις Κυνηγοί πηγαίνουν στο διαμέρισμα της Δωροθέας, αλλά έχει αντικατασταθεί από έναν δαίμονα που θέλει να κλέψει το Κύπελλο. Ο Σάιμον περνάει έξω από το διαμέρισμα και καταλαβαίνει ότι κάτι δεν πάει καλά. Μαζί με τον Τζέις, σκοτώνει το δαίμονα, αλλά ο Άλεκ πληγώνεται.
  

Η Κλέρι δίνει το Κύπελλο στον Χοτζ, που τους προδίδει καλώντας τον Βάλενταϊν και δίνοντάς του το Αντικείμενο. Ο Βάλενταϊν αποκαλύπτει ότι είναι ο πατέρας της Κλέρι και θέλει να έρθει μαζί του. Εκείνη δραπετεύει μέσω μιας πύλης, που την πηγαίνει στο βιβλιοπωλείο του Λουκ. Ο Λουκ αποκαλύπτει στην Κλέρι ότι είναι λυκάνθρωπος και επιβεβαιώνει ότι ο Βάλενταϊν είναι ο πατέρας της. Της λέει ότι είχε έναν μεγαλύτερο αδερφό, τον Τζόναθαν, ο οποίος πέθανε. Ο Λουκ και η αγέλη του πηγαίνουν πίσω στο Ινστιτούτο με την Κλέρι για να πολεμήσουν τον Βάλενταϊν, που έχει καλέσει έναν στρατό από δαίμονες μέσα από μια πύλη που δημιούργησε. Ο Σάιμον και η Ίζαμπελ κλείνουν την πύλη με βοήθεια από τον Χοτζ, ο οποίος θυσιάζει τον εαυτό του. Εκείνη την ώρα, ο Μάγκνους Μπέιν φτάνει και θεραπεύει τον Άλεκ. 
  

Η Κλέρι και ο Τζέις πολεμούν τον Βάλενταϊν, ο οποίος λέει ψέματα ότι είναι και οι δύο παιδιά του. Αρνούνται να έρθουν μαζί του και, μετά από μάχη, η Κλέρι τον σπρώχνει μέσα στην πύλη, αφού του δώσει ένα ψεύτικο Κύπελλο. Η πύλη καταστρέφεται και η Τζόσλιν σώζεται, αλλά παραμένει σε κώμα. Η Κλέρι λέει στον Σάιμον ότι κάποια μέρα κάποιος θα τον αγαπήσει. Πηγαίνει πίσω στο σπίτι της και με τις καινούριες της δυνάμεις επισκευάζει το διαμέρισμα. Ο Τζέις εμφανίζεται και ομολογεί ότι την χρειάζεται και τη θέλει πίσω στο Ινστιτούτο. Η Κλέρι καταλαβαίνει ότι ανήκει σε εκείνον τον κόσμο και πηγαίνει μαζί του.

Ηθοποιοί και Χαρακτήρες
-----------------------

* Λίλι Κόλινς ως Κλέρι Φρέι
* Τζέιμι Κάμπελ Μπάουερ ως Τζέις Γουέιλαντ
* Ρόμπερτ Σίχαν ως Σάιμον Λιούις
* Κέβιν Ζίγκερς ως Άλεκ Λάιτγουντ
* Λίνα Χίντι ως Τζόσλιν Φρέι
* Έινταν Τέρνερ ως Λουκ Γκάρογουει
* Κέβιν Ντούραντ ως Εμίλ Πάγκμπορν
* Τζεμάιμα Γουέστ ως Ίζαμπελ Λάιτγουντ
* Γκόντφρι Γκάο ως Μάγκνους Μπέιν
* Σι Σι Έιτς Πάουντερ ως Μαντάμ Δωροθέα
* Τζάρεντ Χάρις ως Χοτζ Σταρκγουέδερ
* Τζόναθαν Ρις Μέγιερς ως Βάλενταϊν Μόργκενστερν
* Κρις Ρατζ ως Έρικ
* Ρόμπερτ Μέιλετ ως Σάμουελ Μπλάκγουελ
* Στίβεν Ρ. Χαρτ ως Αδελφός Τζερεμάια

Παραγωγή
--------

### Προ-παραγωγή

Η συγγραφέας του βιβλίου, Κασσάνδρα Κλερ, αντιμετώπισε δυσκολίες στο να βρει ένα στούντιο το οποίο ήθελε να γυρίσει μια ταινία με θηλυκό πρωταγωνιστικό ρόλο. Κάποια της ζήτησαν να αλλάξει το φύλο του πρωταγωνιστικού ρόλου, αλλά αρνήθηκε.
  

Στις 9 Δεκεμβρίου του 2010, ανακοινώθηκε ότι η Λίλι Κόλινς θα έπαιζε την Κλέρι Φρέι.
  

Στην αρχή, είχαν προτείνει στον Άλεξ Πέτιφερ να παίξει τον Τζέις Γουέιλαντ, αλλά αρνήθηκε.  Ο Αλεξάντερ Λούντβιγκ , ο Εντ Σπίλερς και ο Λίμπο Φρίμαν έκαναν οντισιόν για το ρόλο αλλά πήγε στον Τζέιμι Κάμπελ Μπάουερ. Είχαν επίσης σε υπόληψη τους Χαβιέρ Σάμουελ,  Νίκο Τορτορέλα,  Μαξ Άιρονς και Ντάγκλας Μπουθ.

Παραπομπές
----------

1. ↑  «The Mortal Instruments: City of Bones Interview». Emertainment Monthly. 2 Αυγούστου 2013. Αρχειοθετήθηκε από το πρωτότυπο στις 5 Αυγούστου 2013. Ανακτήθηκε στις 6 Αυγούστου 2013.
2. ↑  «For Young Thesps, It's All About Locking Roles Before Holidays». *Deadline*. 9 Δεκεμβρίου 2010. Ανακτήθηκε στις 3 Αυγούστου 2013.
3. ↑  Brodesser-Akner, Claude (28 Ιανουαρίου 2011). «Alex Pettyfer Ditches One Young-Adult Movie Franchise for Another». Vulture.com. Ανακτήθηκε στις 4 Απριλίου 2014.
4. ↑  «Alexander Ludwig Alexander Ludwig». Twitter. 22 Ιουνίου 2011. Ανακτήθηκε στις 17 Σεπτεμβρίου 2012.
5. ↑  Weinstein, Joshua (16 Μαΐου 2011). «'The Mortal Instruments' Begins Chase for its Jace». The Wrap. Αρχειοθετήθηκε από το πρωτότυπο στις 2 Μαρτίου 2012. Ανακτήθηκε στις 4 Απριλίου 2014.
6. ↑  Wilkinson, Amy (28 Ιουνίου 2011). «Book-To-Movie Adaptations: Our 10 Most Anticipated Casting Announcements». MTV. Ανακτήθηκε στις 14 Σεπτεμβρίου 2013.
7. ↑  Yamato, Jen (1 Μαρτίου 2011). «Nico Tortorella On Scream 4 Set Troubles and Learning to Love Joel Schumacher». Movieline. Ανακτήθηκε στις 14 Σεπτεμβρίου 2013.
8. 1 2  Ng, Casey. «The Mortal Instruments: City of Bones (Article)». *Influx Magazine*. Αρχειοθετήθηκε από το πρωτότυπο στις 17 Απριλίου 2015. Ανακτήθηκε στις 14 Σεπτεμβρίου 2013.

Εξωτερικοί σύνδεσμοι
--------------------

* Επίσημος ιστότοπος
* *Θανάσιμα Εργαλεία: Πόλη των Οστών*   στην IMDb

  


|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |